b'\n_START_ARTICLE_\nMiran Erceg\n_START_SECTION_\n\xc5\xbdivljenjepis\n_START_PARAGRAPH_\nMiran Erceg, slovenski ugankar se je rodil v Ljubljani 21.aprila 1958. Z ugankarstvom se je sre\xc4\x8dal \xc5\xbee v osnovni \xc5\xa1oli kot re\xc5\xa1evalec. Kot sestavljalec ugank se je prvi\xc4\x8d pojavil leta 1982, ko je objavil svoj prvi izdelek v ugankarski reviji KIH. Pri svojem delu je bil samouk, brez mentorja. V razli\xc4\x8dnih slovenskih ugankarskih revijah, kot tudi v dnevni in revijalni periodiki je objavil okoli 6000 ugank. Ve\xc4\x8dino predstavljajo predvsem kri\xc5\xbeanke in skandinavke, objavljal pa je tudi rebuse, magi\xc4\x8dne like 7x7, mozaike, \xc5\xa1arade in ostale drobne uganke, tako da ima v svojem opusu vse vrste ugank, ki se pojavljajo v slovenskem ugankarstvu, razen osmerosmerk. Umrl je po dalj\xc5\xa1i bolezni v Ljubljani 15.maja 2012.\n_START_SECTION_\nSodelovanje v medijih\n_START_PARAGRAPH_\nMiran Erceg je svoja dela objavljal v revijah KIH, Kri\xc5\xbeem kra\xc5\xbeem, Superpip, Ugankarski Izziv in kot nepodpisan avtor tudi v otro\xc5\xa1ki ugankarski reviji Duhec. Od neugankarskih revij je objavljal predvsem v dnevniku Slovenec, tednikih Antena, Radenski vestnik, Demokracija in v mese\xc4\x8dniku Vzajemna. \xc4\x8ceprav je Erceg za\xc4\x8del objavljati svoje izdelke v \xc4\x8dasu nekdanje dr\xc5\xbeave (Jugoslavije) se za razliko od nekaterih slovenskih avtorjev ni poskusil v jezikih drugih narodov.\n_START_SECTION_\nPsevdonimi\n_START_PARAGRAPH_\nSvoja dela je Miran Erceg objavljal pod svojim imenom, deloma pa tudi pod psevdonimi Meri Cegnar ali Ingemar Cer (v Superpipu), kar predstavlja premetanko iz njegovega imena in priimka. Oba psevdonima sta njegova avtorska izdelka, medtem, ko je psevdonim German Irec s katerim je podpisal tudi dolo\xc4\x8deno \xc5\xa1tevilo izdelkov, avtorja Jo\xc5\xbeeta Stabeja.\n_START_SECTION_\nPrimer uganke\n_START_PARAGRAPH_\nNajbolj znana uganka Mirana Ercega je palindromni stavek v krogu v dvanajstih \xc4\x8drkah, kar je ena redkih tovrstnih ugank v slovenskem ugankarstvu. Stavek \xc5\xa0E NI TELETINE je postavljen v krog, v obliki ure, kjer je na polo\xc5\xbeaj \xc5\xa1tevilke 12 postavljena \xc4\x8drke \xc5\xa0, na polo\xc5\xbeaje \xc5\xa1tevilk od 1 do 11 pa preostale \xc4\x8drka stavka. V tem primeru se stavek v obe smeri prebere enako.'